Zagreb, 9. studenog 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Jure Katića, gradonačelnika Grada Slunja,** pokrenutom odlukom Povjerenstva broj: 711-I-1236-P-371-17/18-07-16 od 13. rujna 2018. g., na 27. sjednici održanoj 9. studenog 2018.g., donosi sljedeću

**ODLUKU**

1. **Dužnosnik Jure Katića, gradonačelnik Grada Slunja, počinio je povredu članka 7. c) ZSSI-a kada je kao predstavnik tijela u kojem obnaša javnu dužnost i u okviru svojih ovlasti imenovao Nikolu Tomaševića za člana Upravnog vijeća Dječjeg vrtića Slunj, čiji je osnivač Grad Slunj, a koji je s dužnosnikom interesno povezana osoba s obzirom da je na imenovanog dužnosnik izvršio prijenos upravljačkih prava na temelju udjela u vlasništvu (kapitalu) trgovačkog društva Kordun d.d.**
2. **Za povredu ZSSI-a, opisanu pod točkom I. ove izreke, dužnosniku Juri Katiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 5 (pet) mjeseci, te će se izvršiti u 5 (pet) jednakih uzastopnih mjesečnih obroka, svaki u pojedinačnom iznosu od 400,00 kuna.**

Obrazloženje

Povjerenstvo je na 22. sjednici održanoj 13. rujna 2018. g. pokrenulo postupak za odlučivanje o sukobu interesa protiv dužnosnika Jure Katića, gradonačelnika Grada Slunja, zbog moguće povrede članka 7. c) ZSSI-a, koja proizlazi iz okolnosti da je dužnosnik kao predstavnik tijela u kojem obnaša javnu dužnost i u okviru svojih ovlasti imenovao Nikolu Tomaševića za člana Upravnog vijeća Dječjeg vrtića Slunj, čiji je osnivač Grad Slunj, a koji je s dužnosnikom interesno povezana osoba s obzirom da je na imenovanog dužnosnik izvršio prijenos upravljačkih prava na temelju udjela u vlasništvu (kapitalu) trgovačkog društva Kordun d.d.

Na odluku Povjerenstva o pokretanju postupka dužnosnik Jure Katića dostavio je pisano očitovanje, koje je zaprimljeno u knjizi ulazne pošte Povjerenstva 26. listopada 2018. g., pod brojem: 711-U-3063-P-371-17/18-08-1.

U očitovanju dužnosnik u bitnom navodi kako je Nikola Tomašević obavljao funkciju člana Upravnog vijeća Dječjeg vrtića Slunj, u razdoblju od 14. travnja 2017. g. do 26. listopada 2017.g., čiji je osnivač Grad Slunj i koje je Gradsko vijeće Grada Slunja Odlukom o popisu pravnih soba od posebnog interesa za Grad Slunj od 5. studenog 2014 g. proglasilo kao pravnu osobu od posebnog interesa za Grad Slunj, stoga dužnosnik ne smatra da je imenovanjem Nikole Tomaševića počinio povredu odredbi ZSSI-a, uz napomenu kako članovi Upravnog vijeća Dječjeg vrtića Slunj ne primaju naknadu za obavljanje svojih funkcija.

Uz očitovanje, dužnosnik je dostavio presliku Odluke o popisu pravnih osoba od posebnog interesa za Grad Slunj od 5. studenog 2014.g.

Nakon uvida u cjelokupni spis predmeta, Povjerenstvo je na sjednici raspravljao o donošenju odluke u predmetu dužnosnika Jure Katića, koji je osobno pristupio sjednici. Dužnosnik je tom prilikom ponovio navode iz dostavljenog očitovanje, te iskazao žaljenje zbog krivog tumačenja, a time i krive primjene odredbi ZSSI-a uslijed čega je došlo do povrede Zakona.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Jure Katić povodom obnašanja dužnosti gradonačelnika Grada Slunja obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati **interesno povezanima s dužnosnikom**.

Člankom 16. stavkom 2. ZSSI-a propisano je da se povjerenik smatra s dužnosnikom povezanom osobom u smislu članka 4. stavka 5. ZSSI-a.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Uvidom u Registar dužnosnika kojeg vodi Povjerenstvo utvrđeno je kako je dužnosnik Jure Katić obnašao dužnost gradonačelnika Grada Slunja u razdoblju od 7. srpnja 2014. g. do 25. svibnja 2017.g., te od 26. svibnja 2017.g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Jure Katića, koje je dužnosnik dostavio povodom promjena 2. srpnja 2018.g., naveo kako obnaša dužnost gradonačelnika Grada Slunja kao volonter uz primanje volonterske naknade, te je osobno, kao i njegov bračni drug, vlasnik udjela u vlasništvu (kapitalu) trgovačkog društva Kordun d.d., s naznakom kako je izvršio prijenos upravljačkih prava na temelju udjela u vlasništvu (kapitalu) u spomenutom trgovačkom društvu na Nikolu Tomaševića.

Uvidom u Izjavu o upravljačkim pravima od 6. listopada 2014.g., koja priloži izvješću o imovinskom stanju dužnosnika, utvrđeno je kako je dužnosnik Jure Katić spomenutom izjavom izvršio prijenos 2301 dionice, odnosno 2,1086% udjela u trgovačkom društvu Kordun d.d. na Nikolu Tomaševića.

Uvidom u podatke nadležnog sudskog registra Trgovačkog suda u Zagrebu, Stalna služba u Karlovcu, Povjerenstvo je utvrdilo kako je pod matičnim brojem subjekta: 020022601, OIB: 70886753441, upisana ustanova Dječji vrtić Slunj, čiji je osnivač Grad Slunj.

Na zahtjev Povjerenstva, Grad Slunj uz dopis od 22. svibnja 2018. g. dostavio je preslike Odluke o imenovanju članova Upravnog vijeća Dječjeg vrtića Slunj od 14. travnja 2017. g., Odluke o opozivu i razrješenju člana Upravnog vijeća Dječjeg vrtića Slunj od 26. listopada 2017. g., te Odluke o imenovanju članova Upravnog vijeća Dječjeg vrtića Slunj od 26. listopada 2017. g.

Uvidom u dostavljanju presliku Odluke o imenovanju članova Upravnog vijeća Dječjeg vrtića Slunj od 14. travnja 2017. g. utvrđeno je dužnosnik Jure Katić kao gradonačelnik na temelju članka 36. stavka 1. alineje 9. Statuta Grada Slunja („Glasnik Karlovačke županije“, broj 20/09., 6/13., 15/13., 3/15.) donio odlukom kojom su imenovani članovi Upravnog vijeća Dječjeg vrtića Slunj na razdoblje od četiri godine, a kao jedan od članova Upravnog vijeća ustanove imenovan je Nikola Tomašević.

Uvidom u dostavljanju presliku Odluke o opozivu i razrješenju člana Upravnog vijeća Dječjeg vrtića Slunj od 26. listopada 2017. g. utvrđeno je dužnosnik Jure Katić kao gradonačelnik na temelju članka 36. stavka 1. alineje 9. Statuta Grada Slunja donio odluku kojom se Nikola Tomašević opoziva i razrješuje dužnosti člana Upravnog vijeća Dječjeg vrtića Slunj, dok je Odlukom o imenovanju članova Upravnog vijeća Dječjeg vrtića Slunj od 26. listopada 2017. g. za člana Upravnog vijeća spomenute ustanove imenovan Mihovil Bićanić.

Povjerenstvo je u provedenom postupku nedvojbeno utvrdilo kako je dužnosnik Jure Katić, kao predstavnik tijela u kojem obnaša javnu dužnost i u okviru svojih ovlasti donio odluku kojom je za člana Upravnog vijeća Dječjeg vrtića Slunj imenovao Nikolu Tomaševića, koji je s dužnosnikom interesno povezana osoba, jer ga je dužnosnik imenovao svojim povjerenikom u trgovačkom društvu Kordun d.d. na temelju ovjerene Izjave o upravljačkim pravima od 06. listopada 2014. g., dok je Zakonom izričito propisao kako se povjerenik smatra povezanom osobom s dužnosnikom, čime je počinio povredu članka 7. c). ZSSI-a.

U odnosu na navode dužnosnika Jure Katića kojim ukazuje kako se Dječji vrtić Slunj nalazi na popisu pravnih osoba od posebnog interesa za Grad Slunj i da je stoga mogao imenovati za člana Upravnog vijeća ustanove Nikolu Tomaševića, Povjerenstvo ističe kako se navedeno odnosi na dužnosnike i ima pravni učinak u smislu članka 14. stavka 2. ZSSI-a, stoga ukazivanje na spomenutu odluku nje odlučno za predmet s obzirom da se radi o imenovanju osobe koja se ne smatra dužnosnikom niti obnašateljem dužnosti prema odredbama ZSSI-a, odnosno na istog se ne primjenjuju odredbe ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i članka 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi kako je za utvrđenu povredu članka 10. ZSSI-a isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu kako dužnosnik Jure Katić obnaša dužnost gradonačelnika Grada Slunja kao volonter uz primanje volonterske naknade.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn vodeći računa o težini i posljedicama povrede Zakona.

Prilikom donošenja odluke o vrsti sankcije Povjerenstvo je kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, cijenilo okolnost kako dužnosnik Jure Katić dužnost gradonačelnika Grada Slunja obnaša u drugom uzastopnom mandatu. Kao okolnost iz koje proizlazi opravdanost izricanja niže sankcije unutar zakonom propisanog raspona, Povjerenstvo je cijenilo činjenicu kako dužnosnik Jure Katić dužnost  gradonačelnika Grada Slunja obnaša kao volonter uz primanje volonterske naknade, te da je Nikola Tomašević funkciju člana Upravnog vijeća Dječjeg vrtića Slunj obavljao šest mjeseci kao volonter, bez primanja volonterske naknade. Slijedom navedenog, Povjerenstvo smatra kako je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kuna, koja će trajati 5 (pet) mjeseci, te će se izvršiti u 5 (pet) jednakih uzastopna mjesečnih obroka, svaki u pojedinačnom iznosu od 400,00 kuna.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Jure Katić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana